**Fred. Olsen Cruise Lines Ltd.** (**FOCL**) er et britisk cruiserederi med hovedkontor i Ipswich, Suffolk, som opererer fire havgående cruiseskip med seilinger til destinasjoner over hele verden. Cruiserederiet ble etablert i 1987 og er en del av Fred. Olsen-gruppen men er heleid av det norske holdingselskapet Bonheur, ettersom Ganger Rolf ASA ble slått sammen med Bonheur ASA i mai 2016.

Historie
--------

### 1986–1996

I perioden oktober 1986 til februar 1987 ble den norske bilfergen «Black Prince» ombygget til cruiseskip ved verftet Wärtsilä Helsingin Telakka i Åbo, Finland, og satt inn i cruisefart for Fred. Olsen Cruise Lines den 28. februar 1987 med jomfrutur fra Southampton til destinasjonene; Cádiz, Casablanca, Kanariøyene, Madeira og Gibraltar. I oktober 1996 kjøper Fred. Olsen Cruise Lines det bahamanske cruiseskipet «Star Odyssey» fra Royal Cruise Line (RCL) og omdøper henne til «Black Watch» med første seiling for FOCL den 15. november samme år, etter en omfattende renovering.

### 2001–2008

Den 11. mai 2001 kjøper Fred. Olsen Cruise Lines det panamanske cruiseskipet «Crown Majesty» fra Commodore Cruise Line og omdøper henne til MS «Braemar», fra juni til juli 2001 blir «Braemar» sendt til Blohm + Voss i Hamburg, Tyskland, for å gjennomgå en generell oppussing for sin nye rolle som cruiseskip for FOCL med første seiling fra Dover. I 2005 kjøper og pusser opp Fred. Olsen Cruise Lines enda et elegant cruiseskip, «Grand Latino» (søsterskipet til «Black Watch»), og omdøper henne til «Boudicca» etter den britiske krigsdronningen Boudicca av ikenerne. I februar 2006 starter «Boudicca» sin første seiling med FOCL og besøker Kanariøyene på jomfruturen sin.

Den 26. mai 2006 kjøper Fred. Olsen Cruise Lines det bahamanske cruiseskipet «Norwegian Crown» fra Norwegian Cruise Line (NCL) og omdøper henne til «Balmoral» med levering i november 2007. Samme måned blir også «Balmoral» sendt til Blohm + Voss i Hamburg for å gjennomgå en oppussing, i tillegg blir skipet forlenget med en 30 meter lang midtseksjon. I januar 2008 blir «Balmoral» igjen levert til FOCL etter forlengingen, samme måned ankommer hun Dover og seiler så videre til Miami etter å ha seilt et to ukers-cruise rundt Kanariøyene. Det ble også rapportert denne måneden at Fred. Olsen Cruise Lines vurderte å kontrahere et nytt skip med uspesifiserte dimensjoner med et koreansk verft. Dersom dette hadde vært realisert, ville dette skipet blitt det første nybygget for FOCL. I perioden mai til juni 2008 blir MS «Braemar» også forlenget med en midtseksjon på 31,20 meter ved Blohm + Voss i Hamburg.

### 2015–2018

Den 28. juli 2015 kom alle fire skipene i flåten samlet og la til kai i Bergen, Norge, for å feire 200 årsjubileet til fødselsdagen til Fredrik Christian Olsen. Den 10. september 2018 møttes alle skipene igjen og samlet seg i Spania for den såkalte «Captains in Cádiz»-begivenheten, for å feire 170 årsjubileet da Fredrik Christian Olsen startet sin sjøfartsvirksomhet.

### 2019–2021

I 2019 får Fred. Olsen Cruise Lines en ny administrerende direktør, Peter Deer, som overtar styringen den 1. september fra Mike Rodwell, som pensjonerer seg den 31. august etter å ha vært i cruiserederiet i over 30 år. Den 9. oktober 2019 blir «Braemar» det største skipet som passerer Korintkanalen i Egeerhavet, og tidlig i 2020 legges cruiseoperasjonene på pause på grunn av COVID-19. I juli 2020 kjøper Fred. Olsen Cruise Lines søsterskipene «Rotterdam» og «Amsterdam» fra Holland America Line (HAL) og omdøper søsterskipene til «Borealis» og «Bolette». I august 2020 starter renoveringen om bord på «Borealis» ved Damen Shipyard i Schiedam, Nederland, renoveringen ble ferdigstilt i juli 2021.

Destinasjoner
-------------

Fred. Olsen Cruise Lines opererer en flåte på fire havgående cruiseskip som for det meste av året er basert i Storbritannia med cruiseavganger fra; Southampton, Dover, Rosyth (Edinburgh), Greenock (Glasgow), Liverpool, Portsmouth og Newcastle. FOCL sine skip seiler til destinasjoner over hele verden, eksempelvis: Nord-Europa, Baltikum, Middelhavet, Adriaterhavet, Kanariøyene, Karibia, Afrika, Canada, USA og Sør-Amerika. Cruiseskipene i FOCL er mindre i skala enn de fleste cruiseskip som opereres av større cruiserederier, og stemningsatmosfæren om bord på skipene er tradisjonelt britisk.

Flåte
-----

### Dagens skip

| Fartøybilde | Skip | Byggeår | Anskaffet | Bruttotonn | Passasjerer | Flaggstat | Registerhavn |
| --- | --- | --- | --- | --- | --- | --- | --- |
|  | MS «Braemar» | 1993 | 2001 | 24 344 BT | 924 pax |  Bahamas | Nassau |
|  | MS «Balmoral» | 1988 | 2007 | 43 537 BT | 1 325 pax |  Bahamas | Nassau |
|  | MS «Borealis» | 1997 | 2020 | 59 652 BT | 1 360 pax |  Bahamas | Nassau |
|  | MS «Bolette» | 2000 | 2020 | 60 874 BT | 1 338 pax |  Bahamas | Nassau |

### Tidligere skip

| Fartøybilde | Skip | Byggeår | I Fred. Olsen | Bruttotonn | Passasjerer | Flaggstat | Registerhavn |
| --- | --- | --- | --- | --- | --- | --- | --- |
|  | MS «Black Prince» | 1966 | 1987–2009 | 11 209 BT | 527 pax |  Norge /
 Bahamas | Oslo / 
Nassau |
|  | MS «Black Watch» | 1972 | 1996–2020 | 28 613 BT | 820 pax |  Bahamas /
 Norge /
 Bahamas | Nassau /
Hvitsten /
Nassau |
|  | MS «Boudicca» | 1973 | 2005–2020 | 28 388 BT | 1 396 pax |  Bahamas | Nassau |

Referanser
----------

1. ↑  Xtrainvestor.com (4. mai 2016). «Børsnytt og anbefalinger: Arbitrasje i Bonheur/Ganger Rolf». *Nettavisen* **(norsk)**. Besøkt 19. april 2022.
2. 1 2 3  «M/S BLACK PRINCE (1966)». *www.faktaomfartyg.se*. Besøkt 18. april 2022.
3. 1 2 3 4 5 6 7  «Fred. Olsen History». *Fred. Olsen Cruises* **(engelsk)**. Besøkt 18. april 2022.
4. ↑  «M/S ROYAL VIKING STAR (1972)». *www.faktaomfartyg.se*. Arkivert fra originalen 19. april 2022. Besøkt 18. april 2022.
5. 1 2  «M/S CROWN DYNASTY (1993)». *www.faktaomfartyg.se*. Arkivert fra originalen 19. april 2022. Besøkt 19. april 2022.
6. 1 2  «M/S ROYAL VIKING SKY (1973)». *www.faktaomfartyg.se*. Besøkt 18. april 2022.
7. 1 2 3  «M/S CROWN ODYSSEY (1988)». *www.faktaomfartyg.se*. Arkivert fra originalen 2. august 2012. Besøkt 19. april 2022.
8. ↑  «Cruise Business Review». 15. januar 2009. Arkivert fra originalen 15. januar 2009. Besøkt 24. januar 2017.
9. ↑  «Peter Deer confirmed as Fred. Olsen Cruise Lines’ new Managing Director». *Mynewsdesk* **(engelsk)**. Besøkt 19. april 2022.
10. ↑  «14 July 2021; ms Rotterdam (VI) Revisited. – – Captain Albert's Blog –» **(engelsk)**. Besøkt 19. april 2022.
11. ↑  «DNV Vessel Register». *vesselregister.dnv.com*. Besøkt 2. november 2022.
12. 1 2 3 4  «Our Smaller Cruise Ships». *Fred. Olsen Cruises* **(engelsk)**. Besøkt 18. april 2022.
13. ↑  «DNV Vessel Register». *vesselregister.dnv.com*. Besøkt 2. november 2022.
14. ↑  «M/S ROTTERDAM (1997)». *www.faktaomfartyg.se*. Arkivert fra originalen 3. november 2013. Besøkt 18. april 2022.
15. ↑  «M/S AMSTERDAM (2000)». *www.faktaomfartyg.se*. Besøkt 18. april 2022.
16. ↑  «M/S ROYAL VIKING STAR (1972)». *www.faktaomfartyg.se*. Arkivert fra originalen 2. november 2022. Besøkt 2. november 2022.

Eksterne lenker
---------------

* Best Fred. Olsen Cruises 2016: Reviews and Photos
* Offisielt nettsted Rediger på Wikidata

* (en) Fred. Olsen Cruise Lines – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN
 |